Bent Hindrup Andersen (EL), 1998-01-29:
Reglerne for, hvordan vindfelterne på havet skal udnyttes, er efter min opfattelse lige så vigtige, som da man startede på udvindingen af olie og gas i Nordsøen.
Her er der efter vores opfattelse tale om fremtidens energifelter.
Derfor er det vigtigt, at man også tager ved lære af, hvad der skete, dengang man begyndte at udlicitere oliefelterne. Det er afgørende for Enhedslisten, at vi sikrer vindfelterne på nationale hænder.
Det er helt afgørende.
Vi har en lovgivning, der drejer sig om vindmøllelav til lands, som efter vores opfattelse er genial, fordi den sikrer, at der er et folkeligt engagement, og at man skal være bosiddende på den egn, hvor man stiller møllen op, eller i landet, hvis det er ude i de økonomiske zoner.
Det er det, som vi mener skal være kernen i de private vindmøllelav
Nu foreslår ministeren at sende elselskaberne i forvejen, før der er lavet en egentlig regulering af området.
Det vil sige, at ministeren vender op og ned på, hvad der skal ske først.
Det var derfor, vi under finanslovforhandlingerne forrige gang tog initiativ til, at der blev sat midler af til, at de private vindmøllelav kunne komme i gang med at lave projekter på havet.
Besynderligt nok havde elselskaberne indtil da ikke været særlig interesseret i gå på havet, men det satte så fut i dem, for nu gælder det sandsynligvis om at komme til at besidde magten over vindfelterne.
Derfor er det afgørende for os, at vindmøllelavene kører parallelt med elselskaberne.
Vi forestiller os også, at offentlige myndigheder kan gå ind og få en andel i vindmøllelavinvesteringerne på samme måde, som der også nu er et godt samarbejde mellem Københavns Kommune og Middelgrunden.
Og nu kommer jeg så til kernen i det, og det er jo, at Middelgrunden er det første private vindmøllelav, der er med til at bryde lydmuren, kan man sige, for, hvordan vindmøllelavene kommer på havet.
Det vil i realiteten betyde, at Middelgrunden er færdig.
Så kan det ikke lade sig gøre, for hvis man ikke kan få taget et initiativ, der sikrer en principgodkendelse af Middelgrunden, inden Folketinget går på sommerferie, kan de ikke gå videre med at få andelene solgt.
Der vil ikke være nogen tillid til projektet, og de kan ikke komme videre.
Det er derfor, vi har forsøgt at få en udtalelse fra ministeren om, at man skal lave en principgodkendelse af Middelgrunden nu, så det i det mindste kom til at køre på samme niveau og på samme linje som elselskaberne.
Det kan jeg ikke forstå, at ministeren ikke har villet.
Ellers har vi jo den interessante situation, at ministeren trumfer et så stort projekt som dette igennem uden at have et flertal for, men heller ikke et flertal imod, fordi Venstre og De Konservative har markeret, at de vil undlade at stemme.
Jeg vil også opfordre Socialdemokratiet og De Radikale til at melde ud.
Det betyder selvfølgelig ikke, at det skal trumfes igennem hen over alle VVM-redegørelser og natursyn og andre ting - de andre aftaler skal selvfølgelig også overholde disse regler - men det betyder, at man kan få en politisk opbakning til at komme videre med projektet og bl.a. også komme igennem VVM-redegørelser og andre ting, og det kan man jo ikke, før der er mere hold i det.
Så jeg vil meget stærkt opfordre Venstre og De Konservative til også at støtte, at der kommer en fremrykning af datoen, således at vi sikrer, at der kan træffes nogle principbeslutninger om vindmøllelavs og virksomheders regeren på havet, inden vi går på sommerferie.